কবে তৈরি হবে ভারতের নিজস্ব স্পেস স্টেশন? জানালেন ISRO প্রধান

ওয়েব ডেস্ক: কম খরচেও কীভাবে মহাকাশের (Space) বুকে জটিল অভিযান করা যায়, তা বারেবারে প্রমাণ করেছে ভারতের মহাকাশ গবেষণা সংস্থা। ইতিমধ্যে চাঁদের দক্ষিণ মেরুতে ল্যান্ডিং করা হোক বা সূর্যের কাছাকাছি ল্যাগরেঞ্জ পয়েন্টে স্যাটেলাইট প্রতিস্থাপন করা- সবেতেই সফল ইসরো (ISRO)।

আর এবার মহাকাশের বুকে ভারতের নিজস্ব মহাকাশ স্টেশন (India’s Space Station) নির্মাণের পথে অনেকটা এগিয়ে গেল ভারত। বৃহস্পতিবার ইসরোর চেয়ারম্যান ভি নারায়ণন (V Narayanan) বারাণসীর আইআইটি-বিএইচইউ-র ১৪তম সমাবর্তন অনুষ্ঠানে ঘোষণা করেন, ২০৩৫ সালের মধ্যেই ভারত নিজের মহাকাশ স্টেশন স্থাপন করবে। এর প্রাথমিক মডিউলগুলো ২০২৭ সাল থেকেই মহাকাশে স্থাপন করা শুরু হবে বলে জানান তিনি।

ভারতের আগামীর অভিযান সম্পর্কে বিষয়ে ইসরো প্রধান বলেন, চন্দ্রযান–৩ সফলভাবে চাঁদের পৃষ্ঠে অবতরণ করার পর সংস্থার বিজ্ঞানীরা এখন এর পরবর্তী সংস্করণগুলির প্রস্তুতিতে ব্যস্ত রয়েছেন। প্রধানমন্ত্রী নরেন্দ্র মোদির নির্দিষ্ট রোডম্যাপ ও মহাকাশ খাতে সংস্কারের ফলে ভারতের মহাকাশ গবেষণা সংস্থা এখন এক স্বনির্ভর ও শক্তিশালী মহাকাশ ব্যবস্থা গড়ে তুলছে বলে জানান ইসরো প্রধান।

আরও পড়ুন: কবে, কীভাবে ধ্বংস হবে পৃথিবী? গবেষণা করে জানিয়ে দিলেন বিজ্ঞানীরা

উল্লেখ্য, এদিনের অনুষ্ঠানে ভি নারায়ণন ৬২ জন মেধাবী ছাত্রছাত্রীকে মোট ১২৩টি পদক ও পুরস্কার প্রদান করেন, যার মধ্যে ছিল ৯৭টি স্বর্ণপদক, দুটি রৌপ্যপদক এবং ২৪টি বিশেষ পুরস্কার। এবার আইআইটি-বিএইচইউ থেকে মোট ১,৯৭৯ জন ছাত্রছাত্রী ডিগ্রি অর্জন করেন। এর মধ্যে ১৮০ জন পিএইচডি, ২৮২ জন এমটেক ও এমফার্মা, ৪৮ জন এমএসসি, ৩৬৩ জন ইন্টিগ্রেটেড ডুয়াল ডিগ্রি (আইডিডি), ১৬ জন বিআর্ক এবং ১,০৯০ জন বিটেক ছাত্রছাত্রী রয়েছেন।

প্রতিষ্ঠানের সর্বোচ্চ সম্মান ‘প্রেসিডেন্টস গোল্ড মেডেল’ এ বছর পেয়েছেন কেমিক্যাল ইঞ্জিনিয়ারিং বিভাগের বিটেক ছাত্রী অনন্যা সিংহ। অনন্যা মোট ১৭টি পুরস্কার অর্জন করেছেন, যার মধ্যে রয়েছে ১৩টি স্বর্ণপদক, একটি রৌপ্যপদক ও তিনটি বিশেষ পুরস্কার। অন্যদিকে, ‘ডিরেক্টরস গোল্ড মেডেল’ পুরষ্কার পেয়েছেন আইডিডি (ম্যাথমেটিক্যাল সায়েন্সেস) বিভাগের আদিত্য কুলকর্ণি এবং সিভিল ইঞ্জিনিয়ারিং বিভাগের বিটেক ছাত্র সূয়শ বিজয়।